Vom fi iarăși ce am fost și mai mult decât atât – adică milionari rupți în fund de sărăcie, ce credeați?

Cine are urechi de auzit, aude, și cap să înțeleagă, înțelege:

Leul a luat-o la vale. De ce? “BNR nu poate păstra și dobânda și cursul, undeva dezechilibrele macroeconomice trebuie să crape”, spune unul dintre economiştii citaţi de cursdeguvernare.ro.

Vulnerabilitatea cursului valutar e în creștere în 4 țări: Ucraina, Filipine, Argentine și România. Risc mai mare decât în aceste țări este doar în Venezuela.

Între timp, deficitul de cont curent e în creștere (adică importăm mereu mai mult decât exportăm) și se îndreaptă spre un nivel nesustenabil. Toate statele din estul Europei, foste comuniste, sunt pe plus. România nu doar că e pe minus, dar deficitul se și mărește de la an la an.

Guvernul României folosește date false pentru a “construi” bugetul (și tocmai a suspendat legea responsabilității fiscal-bugetare, care pedepsea folosirea de date false pentru construcția bugetului). Exact Grecia anilor 2000.

Ministerul Finanțelor nu mai reușește să se finanțeze din piața internă. Oricum, sectorul bancar intră pe pierdere, ca urmare a Ordonanței Vâlcov, dar asta nu impresionează pe nimeni, sindicaliștii cer creșteri salariale de 50%.

Economia mondială frânează. Creșterea economică a Chinei este sub așteptări.

În încheiere, vă las aici, spre ascultare și înțelegere, și comentariul de luni al lui Moise Guran. El e foarte optimist. Zice că vom fi cu toții milionari:

PS: Încă un lucru. Președintele Venezuelei, Nicolas Maduro, a mărit din nou salariul minim, de data asta cu 300% (de șase ori anul trecut, abia prima dată în 2019 acum). Cu noul salariu ar putea fi cumpărat… un kil de șuncă, asta dacă s-ar găsi. Dar are lumea bani, fără nicio discuție.